Gitte Seeberg (KF), 2001-03-22:
Først og fremmest synes jeg, det er en vigtig debat, vi har her i dag, en debat, som vi også tidligere har haft i Folketinget.
Og jeg synes, at de tre beslutningsforslag, som ligger til drøftelse i dag, er gode forslag; i hvert fald er intentionerne gode i alle tre forslag.
Jeg er ikke i tvivl om, at alle 179 folketingsmedlemmer faktisk ønsker at gøre noget ved det her.
Jeg beskylder ingen for ikke at ville gøre noget ved det, jeg tror bare, at vi har forskellige måder, vi gerne vil have gjort noget ved det på.
Problemerne er vokset.
Det Konservative Folkeparti vedstår selvfølgelig arv og gæld, men man kan vel ikke komme uden om, at problemet er vokset meget, meget efter jerntæppets fald, så lidt kredit må vi dog have. Jeg vil gennemgå de tre forslag.
Jeg vil starte med de to fra Kristeligt Folkeparti.
Kristeligt Folkeparti foreslår i B 110, at der indføres en særskilt bestemmelse i straffeloven om handel med personer med henblik på seksuel udnyttelse, et spørgsmål, som er debatteret for nogle måneder siden.
Kristeligt Folkeparti har derudover et andet beslutningsforslag, B 112, som jo mere drejer sig om, hvordan man rehabiliterer de personer, som har været udsat for menneskehandel og seksuel udnyttelse.
Og jeg vil sige om det her forslag, at vi overvejende vil se meget positivt på forslaget.
Forslaget er delt op i fire forskellige punkter.
Det første, at udlændinge skal have en vis frist til at anmelde deres bagmænd, inden man bliver sendt ud af landet, kan vi kun støtte.
Vi kan også støtte, at man skal have lov til at forblive
Men det synes jeg i hvert fald er værd at arbejde videre med i udvalget.
Jeg synes også, der er meget ræson i, at man kan meddele en eller form for kortvarig opholdstilladelse, hvor man kan få de her personer på ret køl igen og hjælpe dem.
Så alt i alt vil vi stille os positive over for de to forslag.
SF har også fremlagt et beslutningsforslag, B 104.
Det er lidt af de samme ting, der går igen.
Det er en lidt revideret udgave af et tidligere beslutningsforslag, og den gang var Det Konservative Folkeparti også overvejende positiv over for en række af elementerne i SF's forslag.
Med hensyn til det første punkt forstod jeg på justitsministeren omkring import af kvinder og eksport af kvinder, at det rent faktisk forholder sig sådan, som SF ønsker, nemlig at begge dele er kriminaliseret.
Vi vil være en anelse betænkelige, eller rettere sagt, vi vil være noget betænkelige ved, at man uden videre meddeles en 5-årig opholdstilladelse og også arbejdstilladelse uden videre.
Der vil det være vores indstilling, at det jo ikke skal være således, at man, blot fordi man har været udenlandsk prostitueret her i Danmark og vidner i en retssag, så mere eller mindre automatisk kan få en opholdstilladelse.
Det kan vi ikke støtte.
Punkt 5 i SF's forslag om at give politiet mulighed for at foretage indgreb i meddelelseshemmeligheden støtter vi.
Men når det så er sagt, vil jeg sige, at hvis Kristeligt Folkepartis beslutningsforslag går igennem, vil det jo implicit indebære, at forslaget her bliver udført.
Jeg forstod, at regeringen og Socialdemokratiet også var positive over for det, og det giver sig jo selv, hvis man forhøjer strafferammerne.
Men i hvert fald kan vi tilslutte os det.
Så er der endelig det sidste punkt i SF's beslutningsforslag om, at det skal præciseres, at kommunerne har til opgave at hjælpe de kvinder, som er kommet ud af prostitutionen, og det kan vi naturligvis kun støtte.
I det hele taget kan vi støtte, at der skal foretages flere sociale foranstaltninger over for de kvinder, der har været udsat for overgreb.
Alt i alt: Vi er positive over for Kristeligt Folkepartis to beslutningsforslag
og vil afvise SF's forslag, selv om der er elementer i det, som jeg bestemt finder vældig positive. Jeg håber, at resultatet af behandlingen af de tre beslutningsforslag bliver, at der kan skabes et flertal, så der rent faktisk kan ske noget på området, og jeg synes, vi skal foretage en meget grundig udvalgsbehandling af de tre forslag.
Det skal være mine sidste ord.